Organizația pentru Cooperare şi Dezvoltare Economică (OCDE) cere României scurtarea concediului de creștere a copilului. Femeile din România care nasc ar putea reveni mai repede la muncă.
Recent, Guvernul României a anunțat că aderarea la Organizația pentru Cooperare și Dezvoltare Economică (OCDE) reprezintă unul dintre cele mai importante obiective de țară pentru România, după accederea în NATO și intrarea în Uniunea Europeană.
De altfel, pe 1 martie 2024, OCDE a aprobat primul Aviz Formal, ca urmare a evaluării României în cadrul Comitetului Înalților Funcţionari pentru Buget, a informat atunci Ministerul Finanțelor într-un comunicat.
Aderarea la OCDE ar putea aduce și o serie de modificări în legislația internă a țării noastre. Una dintre ele se referă la femeile care nasc și rolul lor post-natal din câmpul muncii.
Astfel, Organizația pentru Cooperare şi Dezvoltare Economică (OCDE) își dorește scurtarea concediului de creștere a copilului, considerând că acesta, care are o durată de 2 ani, este prea lung, scrie Antena 3.
În paralel, reprezentanții Ministerului Muncii afirmă și ei că încurajează întoarcerea mai repede a femeilor la locul de muncă. "România acordă stimulente de inserţie pentru încurajarea celor care se întorc mai devreme la lucru", a spus Raul Giuglea, purtător de cuvânt la Ministerul Muncii.
Tot în legătură cu femeile care aduc pe lume copii, cei de la OCDE mai vor o modificare. În prezent, conform Legii pensiilor, femeile care au copii se pot pensiona mai repede. Cei de la OCDE cer ca reducerea vârstei de pensionare pentru femei în funcţie de numărul de copii să fie eliminată.
Conform legislației în vigoare, persoanele care se află în concediu de creștere a copilului și decid să își reia activitatea profesională înainte ca cel mic să împlinească vârsta de șase luni sau un an în cazul copilului cu dizabilități beneficiază de un stimulent de inserție lunar în valoare de 1.500 de lei.
Această sumă este acordată până când copilul împlinește vârsta de doi ani, respectiv trei ani în cazul copilului cu dizabilități. Mamele care se află în concediu de creștere a copilului și decid să revină la locul de muncă după ce copilul împlinește șase luni sau un an în cazul copilului cu dizabilități primesc un stimulent de inserție lunar în valoare de 650 de lei. Suma este acordată până când copilul împlinește vârsta de 2 ani, respectiv 3 ani în cazul copilului cu dizabilități.